SPRÁVA KOMISIE RADE A EURÓPSKEMU PARLAMENTU

o činnosti Európskej rady pre výskum a realizácii cieľov stanovených v osobitnom programe Myšlienky v roku 2012

1. Úvod a právny základ

Základnou úlohou Európskej rady pre výskum (ERC) zriadenej rozhodnutím Komisie 2007/134/ES[1] je vykonávať osobitný program Myšlienky s celkovým rozpočtom vo výške 7,51 mld. EUR.

Európsku radu pre výskum tvorí nezávislá vedecká rada podporovaná špecializovanou vykonávacou štruktúrou, ktorá nadobudla formu Výkonnej agentúry ERC (ERCEA) zriadenej na základe všeobecného režimu výkonných agentúr[2]. V roku 2008 Komisia delegovala na agentúru zodpovednosť za vykonávanie programu Myšlienky a za podporovanie vedeckej rady a v júli 2009 získala agentúra autonómiu.

V súlade s článkom 4 ods. 4 a prílohou I k rozhodnutiu Rady o osobitnom programe Myšlienky táto výročná správa, ktorú v spolupráci s vedeckou radou ERC a Výkonnou agentúrou ERC vypracovala Komisia, obsahuje posúdenie činnosti ERC a dosahovania jej cieľov v roku 2012 zo strany Komisie. K tejto správe je priložená správa vedeckej rady o vedeckom vykonávaní a úspechoch programu v roku 2012[3].

2. Otázky stratégie

Vedecká rada zodpovedá za stanovenie vedeckej stratégie ERC vrátane vypracovania najdôležitejšieho strategického dokumentu ERC, ročného pracovného programu Myšlienky.

2.1. Druhy opatrení

Základom pracovného programu Myšlienky sú dva druhy grantov:

Granty pre začínajúcich výskumných pracovníkov určené na podporu výskumných pracovníkov v ranom štádiu ich kariéry s cieľom poskytnúť pracovné podmienky, ktoré im umožnia stať sa nezávislými vedúcimi výskumu.

Granty pre skúsených výskumných pracovníkov určené na podporu výnimočných a skúsených vedúcich výskumu poskytnutím prostriedkov potrebných na to, aby ich tímom umožnili pokračovať v nových prelomových objavoch v oblasti ich výskumu.

Príjemcom grantov ERC sa ponúka ďalšia grantová príležitosť – overenie koncepcie (Proof of Concept) – na určenie inovačného potenciálu myšlienok vyplývajúcich z ich projektov financovaných ECR. Cieľom je zaplniť medzeru vo financovaní v prvej fáze inovácie.

V roku 2012 vedecká rada zaviedla na pilotnom základe synergické granty určené malým skupinám zodpovedných riešiteľov a ich tímom. Synergické granty sa nezameriavajú na vedecké združenia, ale na jednotlivých riešiteľov, ktorých doplnkové zručnosti, znalosti a prostriedky im umožňujú spoločne riešiť výskumné problémy na hranici poznania, ktoré presahujú to, čo by mohli dosiahnuť jednotliví výskumní pracovníci. Synergické granty sa riadia prísnym prístupom ERC založeným výlučne na excelentnosti. Návrhy sa môžu podávať zo všetkých oblastí vedy a poznania.

2.2. Pracovný program na rok 2012 pre osobitný program Myšlienky

Pracovný program na rok 2012 pre osobitný program Myšlienky vypracovala vedecká rada 21. marca 2011 a následne ho prijala Komisia 19. júla 2011[4].

Okrem zavedenia synergických grantov sa vo vedeckej stratégii vykonalo niekoľko úprav, ktoré sa týkajú partnerského preskúmania: interdisciplinárne návrhy v súčasnosti hodnotí komisia uvedená žiadateľom, s pomocou iných príslušných komisií. Taktiež sa zaviedol nový systém „bodového hodnotenia“ (A, B alebo C spolu s umiestnením návrhu v poradí) s cieľom poskytnúť žiadateľom lepšiu spätnú väzbu.

2.3. Metodika partnerského preskúmania

ERC využíva štruktúru komisií pre partnerské preskúmanie na vysokej úrovni. Ich členov vyberá vedecká rada a pozostávajú z vedeckých pracovníkov, inžinierov a akademických pracovníkov z EÚ aj mimo nej. Tieto komisie sa zaoberajú všetkými výskumnými disciplínami a sú organizované v rámci troch hlavných výskumných oblastí: fyzikálne vedy a inžinierstvo, vedy o živej prírode a spoločenské a humanitné vedy. V súlade s predchádzajúcimi výzvami bolo vytvorených 25 komisií pre obe grantové schémy – pre začínajúcich aj skúsených výskumných pracovníkov. Návrhy na overenie koncepcie hodnotila osobitná skupina pracovníkov zaoberajúcich sa partnerským preskúmaním na diaľku. Synergické granty hodnotilo päť rôznych komisií v rámci postupu dvojstupňového hodnotenia, ktorý bol navrhnutý konkrétne na tento účel.

3. Vykonávanie programu

V rámci vykonávania programu v roku 2012 sa v plnej miere realizovali záväzky vo výške 1,6 mld. EUR (celkový záväzok) a platby vo výške 871 mil. EUR, čo predstavuje 100 % prevádzkových prostriedkov osobitného programu Myšlienky na rok 2012. Na administratívu sa vyčerpalo približne 2,4 % prevádzkového rozpočtu.

3.1. Granty

Počnúc pracovným programom na rok 2008 prebiehajú výzvy ERC formou jednostupňového procesu podávania žiadostí, pri ktorom sa od uchádzačov vyžaduje, aby predložili kompletný návrh. Potom nasleduje dvojstupňové hodnotenie.

Granty sa udeľujú najlepším návrhom v závislosti od dostupných rozpočtových prostriedkov. Ponuka sa robí na základe samotného návrhu a finančných prostriedkov odporúčaných v rámci hodnotenia partnerského preskúmania.

3.1.1. Granty ERC pre začínajúcich výskumných pracovníkov

Výzva na predkladanie žiadostí o grant ERC pre začínajúcich výskumných pracovníkov na rok 2012 bola uverejnená v júli 2011 s orientačným rozpočtom vo výške 730 mil. EUR (čo predstavuje zvýšenie o 10 % v porovnaní s rokom 2011). Celkovo bolo doručených 4 741 návrhov rozdelených podľa oblastí takto: 2 058 návrhov v oblasti fyzikálnych vied a inžinierstva (43 %), 1 653 návrhov v oblasti vied o živej prírode (35 %) a 1 030 návrhov v oblasti spoločenských a humanitných vied (22 %). Na financovanie bolo vybraných spolu 566 návrhov. Pridelených bolo viac ako 790 mil. EUR, čo celkovo predstavuje v priemere okolo 1,4 mil. EUR na jeden grant.

Výzva na predkladanie žiadostí o grant pre začínajúcich výskumných pracovníkov na rok 2013 bola uverejnená v júli 2012 pre žiadateľov kvalifikovaných ako „začiatočníci“ (t. j. pre zodpovedných riešiteľov, ktorým bol udelený prvý titul PhD. najmenej 2 roky a najviac 7 rokov pred dátumom zverejnenia tejto výzvy) s predbežným rozpočtom vo výške 398 mil. EUR. Celkovo bolo predložených 3 329 návrhov: 1 486 v oblasti fyzikálnych vied a inžinierstva, 1 073 v oblasti vied o živej prírode a 770 v oblasti spoločenských a humanitných vied, čo predstavuje 45 %, 32 % a 23 % v jednotlivých uvedených oblastiach. V oblasti fyzikálnych vied a inžinierstva možno pozorovať mierne, ale konštantné zvyšovanie podielu návrhov zo 41 % v roku 2011 na 43 % v roku 2012 a 45 % v roku 2013.

3.1.2. Granty ERC pre skúsených výskumných pracovníkov

Výzva na predkladanie žiadostí o grant ERC pre skúsených výskumných pracovníkov na rok 2012 bola uverejnená v novembri 2011 s orientačným rozpočtom vo výške 680 mil. EUR. Celkovo bolo doručených 2 304 návrhov rozdelených podľa oblastí takto: 978 návrhov v oblasti fyzikálnych vied a inžinierstva (42 %), 773 návrhov v oblasti vied o živej prírode (34 %) a 553 návrhov v oblasti spoločenských a humanitných vied (24 %). Proces hodnotenia vyústil do celkového počtu 313 návrhov určených na financovanie v celkovej výške približne 720 mil. EUR, čo celkovo predstavuje v priemere okolo 2,3 mil. EUR na jeden grant.

Výzva na predkladanie žiadostí o grant ERC pre skúsených výskumných pracovníkov na rok 2013 bola uverejnená v júli 2012 s orientačným rozpočtom vo výške 662 mil. EUR. Celkovo bolo predložených 2 408 návrhov: 1 053 v oblasti fyzikálnych vied a inžinierstva, 788 v oblasti vied o živej prírode a 567 v oblasti spoločenských a humanitných vied, čo predstavuje 44 %, 33 % a 23 % v jednotlivých uvedených oblastiach. Podiel návrhov v oblasti fyzikálnych vied a inžinierstva sa zvýšil zo 40 % v roku 2011 na 42 % v roku 2012 a na 44 % v roku 2013.

3.1.3. Overenie koncepcie ERC

V rámci prvej výzvy na predkladanie návrhov na overenie koncepcie v roku 2011 sa udelilo celkovo 51 grantov, z ktorých posledných 22 grantov, vybraných koncom roka 2011, bolo oznámených vo februári 2012. Prvých 29 grantov bolo oznámených v októbri 2011.

V roku 2012 bolo v májovom termíne udelených ďalších 33 grantov na overenie koncepcie a v októbrovom termíne ďalších 27, takže celkový počet vybraných grantov na overenie koncepcie udelených do konca roku 2012 dosiahol 111.

3.1.4. Synergické granty

V rámci prvej výzvy na predkladanie žiadostí o synergické granty bolo prijatých 710 žiadostí, ktoré boli posúdené podľa postupu hodnotenia, ktorý bol navrhnutý konkrétne na tento účel. V decembri 2012 bolo v rámci mimoriadne konkurenčnej výzvy na predkladanie žiadostí nakoniec vybraných 11 projektov, ktoré získali financovanie až na 6 rokov. Priemerná výška synergického grantu vybraného na financovanie je 11,5 mil. EUR, pričom výška celkového prideleného rozpočtu v roku 2012 dosahovala 126 mil. EUR. Keďže do každého projektu, ktorý získa synergický grant, sú zapojení dvaja až štyria zodpovední riešitelia, prostredníctvom týchto 11 grantov sa podporuje 38 výnimočných výskumných pracovníkov. Vysoký počet doručených návrhov svedčí o veľmi veľkom záujme vedeckej obce o tento nový druh grantu.

3.2. Spolupráca medzi ERC a NSF

Dňa 13. júla 2012 Máire Geogheganová-Quinnová, európska komisárka pre výskum, inovácie a vedu, a Dr. Subra Suresh, riaditeľ Národnej vedeckej nadácie USA (National Science Foundation, NSF), podpísali „vykonávaciu dohodu“ v rámci dohody medzi EÚ a USA v oblasti vedy a technológií. Táto iniciatíva má pomôcť najväčším mladým talentom pôsobiacim v Spojených štátoch, ktorých predbežne vyberie nadácia NSF, aby mohli stráviť určitý čas – 6 až 12 mesiacov – v Európe ako hosťujúci členovia v tímoch príjemcov grantov ERC. Zatiaľ bolo oslovených 2 330 príjemcov grantov ERC, pričom doručených bolo 760 kladných odpovedí. Cieľom iniciatívy je spájať výskumných pracovníkov so spoločnými záujmami a dopĺňajúcimi sa prednosťami v ich úsilí prekročiť hranice vedy a zlepšiť vedeckú a technologickú spoluprácu medzi oboma kontinentmi.

3.3. Programový výbor

Programový výbor osobitného programu Myšlienky slúži okrem plnenia svojich formálnych povinností aj ako významná komunikačná sieť medzi členskými štátmi a pridruženými krajinami RP7, vedeckou radou, generálnym tajomníkom ERC a Komisiou. V roku 2012 sa zasadnutia tohto výboru konali 18. apríla a 12. októbra.

3.4. Etické preskúmanie

V roku 2012 boli po etickom preskúmaní posúdené tri návrhy zahŕňajúce výskum ľudských embryonálnych kmeňových buniek, ktoré programový výbor osobitného programu Myšlienky napokon schválil. Etickému preskúmaniu boli podrobené ďalšie tri návrhy, ktoré v súčasnosti posudzuje programový výbor osobitného programu Myšlienky.

3.5. Nápravné opatrenia

V roku 2012 klesol celkový počet žiadostí o nápravu z 234 na 204 (– 13 %), a to aj napriek skutočnosti, že v roku 2012 sa celkový počet návrhov zvýšil o 21,24 %. Toto číslo, ktoré predstavuje 2,58 % doručených návrhov, naznačuje pozitívny klesajúci trend žiadostí o nápravu, a to vďaka neustálemu zdokonaľovaniu pracovných metód a dodržiavaniu postupov.

3.6. Komunikácia

Vo februári 2012 ERC oslávila 5. výročie svojho založenia a pri tejto príležitosti predstavila svoje doterajšie úspechy. Na dvojdňovom podujatí sa zišli politickí činitelia a príjemcovia grantov ERC. Traja európski komisári, predseda Výboru Európskeho parlamentu pre priemysel, výskum a energetiku, dánsky minister pre vedu zastupujúci predsedníctvo EÚ a vedúci predstavitelia ERC mali príležitosť vypočuť si výsledky výskumu, príklady dosiahnutého úspechu a, čo je dôležitejšie, plány do budúcnosti.

V roku 2012 vedecká rada začala kampaň s názvom ERC ide do sveta (ERC goes Global), na čele s generálnym tajomníkom ERC prof. Donaldom Dingwellom. Za necelý rok navštívil 26 miest v 9 krajinách a absolvoval 70 vystúpení. V nadväznosti na tieto návštevy sa zakladajú národné kontaktné miesta (NKM), pričom zástupcovia dvoch z nich (Brazília a Taiwan) sa zúčastnili na výročnom zasadnutí NKM, ktoré sa konalo v novembri v Bruseli. ERC sa po prvý raz zúčastnila na výročnom zasadnutí konferencie Noví šampióni (New Champions, známej tiež ako Letná konferencia v Davose – Summer Davos), ktoré sa konalo v Číne. V Severnej Amerike sa ERC zúčastnila na kariérnom veľtrhu NSF a MIT – Európskom veľtrhu zameranom na kariéru, na konferencii Amerického združenia pre rozvoj vedy (American Association for the Advancement of Science – AAAS) a na výročných zasadnutiach Americkej asociácie pre výskum rakoviny (American Association for Cancer Research), Spoločnosti pre neurovedu (Society for Neuroscience), Americkej antropologickej asociácie (American Anthropological Association) a Americkej geofyzikálnej únie (American Geophysical Union).

Okrem iniciatív zameraných na zviditeľnenie možností financovania ERC na celosvetovej úrovni ERC zvyšuje svoju účasť na dôležitých medzinárodných vedeckých konferenciách, podujatiach a výstavách, ako aj na kariérnych veľtrhoch a seminároch v Európe. Predsedníčka ERC, prof. Helga Nowotny, sa zúčastnila na Európskej konferencii o excelentnosti 2012 (European Excellence Conference 2012), ktorá sa konala v Aarhuse pod záštitou dánskeho predsedníctva, a na konferencii Padajúce múry (Falling Walls) v Berlíne. Členovia vedeckej rady a zamestnanci ERCEA sa zúčastnili na ďalších konferenciách, na ktorých boli postavené informačné stánky ERC alebo zorganizované zasadnutia s cieľom informovať o možnostiach financovania ERC: konferencia Otvorené fórum o európskej vede (Euroscience Open Forum – ESOF), ktorá sa konala v Dubline, zasadnutie laureátov Nobelovej ceny v Lindau, veľtrh zameraný na kariéru v oblasti prírodných vied (Nature Jobs Career Fair), Svetový kongres politických vied (World Congress of Political Sciences), Európsky kongres o matematike (European Congress of Mathematics) a i.

Národné kontaktné miesta (NKM), ktoré sa nachádzajú v celej Európe a slúžia na poskytovanie informácií potenciálnym žiadateľom, boli nepretržite informované o výzvach ERC na predkladanie žiadostí, a to prostredníctvom e-mailu a polročných zasadnutí, ktoré sa organizujú v Bruseli v júni a v novembri.

Tento rok ERC zaznamenala rozsiahlu medializáciu na celom svete a v Európe, a to ako financujúca organizácia, ako aj prostredníctvom svojich financovaných projektov a príjemcov jej grantov. Prostredníctvom svojej kampane s názvom ERC ide do sveta rada zvýšila svoje úsilie vyvíjané v rámci vzťahov s medzinárodnou tlačou, čo vyústilo do väčšej svetovej medializácie než kedykoľvek predtým. Významné podujatie, ktoré sa konalo pri príležitosti piateho výročia založenia ERC, tiež pritiahlo značnú pozornosť médií, podobne ako iniciatíva laureátov Nobelovej ceny proti prípadnému zníženiu rozpočtu EÚ na výskum, v rámci ktorej bola ERC uvádzaná ako príklad dosiahnutého európskeho úspechu. Okrem mediálnych podujatí, ktoré sa organizujú počas celého roka, ERC pravidelne vydáva tlačové správy a zverejňuje aktualizované informácie. V tlači bolo uverejnených viacero rozhovorov s predsedníčkou ERC, generálnym tajomníkom ERC a členmi vedeckej rady. Výsledkom týchto tlačových aktivít bol vysoký počet článkov vo vedeckej i bežnej tlači (viac ako 2 100 zmienok). Pokiaľ ide o zastúpenie ERC v sociálnych médiách, v roku 2012 boli založené účty na Facebooku a Twitteri. ERC má v súčasnosti viac ako 1 100 priaznivcov na Facebooku a viac ako 1 800 priaznivcov na Twitteri.

3.7. Monitorovanie, posudzovanie a hodnotenie osobitného programu Myšlienky

Hodnotenie hlavných výsledkov ERC bolo vypracované spolu s predbežným posúdením vplyvu návrhu Komisie týkajúceho sa programu Horizont 2020, ďalšieho rámcového programu pre výskum a inováciu[5]. Z nepretržitého monitorovania programu vyplynuli tieto zistenia:

· Medzi príjemcov grantov ERC patrí päť laureátov Nobelovej ceny a traja nositelia Fieldsovej medaily. Celkovo 76 príjemcov grantov ERC dostalo iné prestížne medzinárodné vedecké ceny a ocenenia.

· V rokoch 2008 až 2012 sa v partnersky preskúmaných karentovaných časopisoch objavilo viac ako 7 900 článkov, v ktorých bolo ocenené financovanie ERC.

· Každý príjemca grantu ERC zamestnáva v priemere šesť ďalších výskumných pracovníkov, čím prispieva k odbornej príprave novej generácie špičkových výskumných pracovníkov.

· Z analýzy rozsiahlej vzorky projektov vyplýva, že približne polovica členov tímu ERC má inú národnosť ako zodpovedný riešiteľ. Členovia tímu ERC pochádzajú z 38 zo 41 krajín Európskeho výskumného priestoru (EVP). V tímoch pracujúcich na projektoch ERC sú okrem toho zastúpení výskumní pracovníci 55 rôznych národností mimo EVP, na čele s Američanmi, Číňanmi, Indmi a Rusmi.

· Z rovnakej analýzy vyplývajú pozitívne čísla z hľadiska rodovej vyváženosti: okolo 37 % členov tímu ERC tvoria ženy, čo predstavuje vyšší podiel ako v prípade počtu žien na postoch zodpovedných riešiteľov (20 %). Väčšina týchto žien je na začiatku svojej výskumnej kariéry, takže to možno vnímať ako povzbudzujúci znak lepšieho zastúpenia žien v špičkovom výskume v budúcnosti.

V júli 2012 Výkonná agentúra ERC zavŕšila trojročné obdobie samostatnej existencie a v súčasnosti sa podrobuje externému hodnoteniu, ktoré zahŕňa analýzu pomeru vynaložených prostriedkov k celkovému zisku. Očakáva sa, že hodnotiaca správa bude vypracovaná na jar 2013 a následne bude zaslaná Európskemu parlamentu, Rade a Dvoru audítorov.

4. Štruktúra Európskej rady pre výskum

4.1. Vedecká rada

Postupné obnovenie členov vedeckej rady nadobudne účinnosť vo februári a v apríli 2013. Stály identifikačný výbor predložil svoje návrhy Komisii v júli 2012 a svoju správu[6] zaslal Rade a Parlamentu. Na základe uvedených návrhov Komisia vymenovala týchto nových členov vedeckej rady: prof. Klausa Bocka (Dánska národná výskumná nadácia), prof. Athene Donaldovú (Univerzita v Cambridgi), Dr. Barbaru Ensoliovú (Istituto Superiore di Sanità, Rím), prof. Nuriu Sebastianovú Gallesovú (Universitat Pompeu Fabra, Barcelona), prof. Reinharda Genzela (Inštitút Maxa Plancka pre extraterestriálnu fyziku), prof. Dr. Ing. Matthiasa Kleinera (Univerzita v Dortmunde), prof. Evu Kondorosiovú (Maďarská akadémia vied) a prof. Dr. Reinhilde Veugelersovú (KU Leuven)[7].

V roku 2012 sa uskutočnilo 5 plenárnych zasadnutí vedeckej rady, z ktorých dve sa konali mimo Bruselu: v Sofii (Bulharsko) v apríli a v Limassole (Cyprus) v októbri. Zhrnutie plenárnych zasadnutí je uverejnené na webovej lokalite ERC[8].

Členovia vedeckej rady sa stretli aj v pracovných skupinách, ktoré sa zaoberali konkrétnymi otázkami: inováciami a vzťahmi s priemyslom, internacionalizáciou, rodovou vyváženosťou a otvoreným prístupom.

V júli 2012 vedecká rada urobila ďalší krok k posilneniu svojej politiky otvoreného prístupu, keď podnietila výskumných pracovníkov financovaných z grantov ECR, aby využívali archívy pre konkrétne vedecké disciplíny. ERC už od svojho založenia výrazne podporuje myšlienku, že široká škála výsledkov výskumu – vrátane publikácií a primárnych údajov – by mala byť voľne prístupná. V roku 2007 vedecká rada stanovila osobitné usmernenia, v ktorých vyžaduje, aby boli všetky partnersky preskúmané publikácie pochádzajúce z projektov financovaných ERC uložené na publikáciu do príslušných výskumných alebo inštitucionálnych archívov a následne sprístupnené do 6 mesiacov od ich uverejnenia.

Vedecká rada má dva stále výbory: jeden pre partnerské preskúmanie a druhý pre konflikt záujmov, vedecké pochybenie a etické otázky.

· V máji 2012 sa ERC zúčastnila na Svetovom samite o (partnerskom) preskúmaní vedeckého prínosu, ktorý organizovala Národná vedecká nadácia (NSF) vo Washingtone. Vedúci predstavitelia rád pre výskum z približne 50 krajín sa dohodli na súbore zásad posúdenia prínosu a založili Globálnu radu pre výskum (GRC).

· Vedecká rada na základe práce svojho výboru pre konflikt záujmov, vedecké pochybenie a etické otázky na svojom plenárnom zasadnutí, ktoré sa konalo 4. a 5. októbra 2012, prijala stratégiu pre zisťovanie a riešenie vedeckého pochybenia týkajúceho sa žiadateľov o granty a projektov ERC[9]. Stratégiou sa inštitucionalizuje doterajšia prax ERC pri riešení vedeckého pochybenia. Stratégia zabezpečuje, že všetky obavy v súvislosti potenciálnym vedeckým pochybením alebo podozreniami z porušenia výskumnej integrity, ktoré sa týkajú žiadateľa o grant alebo projektu ERC, bude Európska rada pre výskum riešiť v právnom a procesnom rámci platnom pre agentúru založenú v rámci Európskej komisie.

Plenárne zasadnutia vedeckej rady a zasadnutia jej členov so zainteresovanými stranami ERC sa usporadúvajú s organizačnou a administratívnou podporou výkonnej agentúry. Agentúra poskytuje aj poradenstvo a vypracúva analýzy s cieľom pomáhať vedeckej rade pri plnení jej úloh, ako sa uvádza v prílohe 1 k osobitnému programu Myšlienky, a podporuje aj prevádzkové činnosti jej pracovných skupín a stálych výborov.

Na ešte lepšie zabezpečenie jej vzťahu s Európskou komisiou a výkonnou agentúrou sa predseda a podpredsedovia vedeckej rady, generálny tajomník ERC a riaditeľ agentúry pravidelne stretávajú ako rada ERC. Na týchto zasadnutiach sa zúčastňuje aj vyšší manažment agentúry. V roku 2012 rada zasadala v Bruseli desaťkrát, najmä s cieľom pripraviť zasadnutia vedeckej rady alebo sledovať plnenie záverov týchto zasadnutí.

4.2. Výkonná agentúra ERC

Od júla 2009 zodpovedá agentúra za všetky aspekty administratívnej realizácie a vykonávania programu podľa ustanovení uvedených v pracovnom programe.

Na činnosť agentúry dozerá riadiaci výbor vymenovaný Komisiou. Výboru predsedá generálny riaditeľ GR pre výskum a inováciu a jeho externými členmi sú dvaja členovia vedeckej rady. V roku 2012 riadiaci výbor zorganizoval štyri zasadnutia a prijal rozhodnutia týkajúce sa ročného pracovného programu, rozpočtu a účtovníctva agentúry, ako aj jej organizačnej štruktúry. Dňa 25. júla 2012 bol za riaditeľa Výkonnej agentúry ERC vymenovaný Pablo Amor.

4.2.1. Zamestnanci agentúry

Vďaka prevádzkovému rozpočtu na rok 2012 bolo možné zamestnať 100 dočasných zamestnancov, 281 zmluvných zamestnancov a 8 vyslaných národných expertov, čo predstavuje spolu 389 zamestnancov

Na konci decembra 2012 zamestnávala agentúra spolu 380 zamestnancov: 96 dočasných zamestnancov, 275 zmluvných zamestnancov a 9 vyslaných národných expertov.

Zo štatistických údajov za december 2012 vyplýva, že agentúra zamestnáva približne 35 % mužov a 65 % žien. Pokiaľ ide o vyvážené zastúpenie mužov a žien medzi vysoko špecializovanými zamestnancami (dočasní zamestnanci a zmluvní zamestnanci funkčnej skupiny IV), 61 % miest je obsadených ženami. Na konci roka 2012 zamestnávala Výkonná agentúra ERC občanov z 26 členských štátov.

5. Závery a výhľad na rok 2013

V roku 2012 zaznamenala ERC niekoľko významných udalostí. V tomto roku ERC oslávila piate výročie svojho založenia, začala sa kampaň s názvom ERC ide do sveta, bola podpísaná prvá medzinárodná dohoda s Národnou vedeckou nadáciou USA, zodpovedný riešiteľ ERC sa stal laureátom Nobelovej ceny za fyziku a držitelia grantu ERC sa zúčastnili na letnom zasadnutí konferencie v Davose. Do konca roku 2012 ERC zrealizovala desať výziev na predkladanie žiadostí o granty pre začínajúcich a skúsených výskumných pracovníkov, dve výzvy na predkladanie návrhov na overenie koncepcie a jednu výzvu na predkladanie žiadostí o synergické granty. V rámci súťaží bolo podaných spolu viac ako 34 000 návrhov, z ktorých bolo prostredníctvom prísneho partnerského preskúmania vybraných na financovanie viac ako 3 500.

V roku 2013 sa netrpezlivo očakávajú rozhodnutia Európskeho parlamentu a Rady v súvislosti s návrhom Komisie týkajúcim sa programu Horizont 2020 vrátane predpokladaného zvýšenia financovania ERC. Zvýšenie rozpočtu ERC umožní podporovať viac špičkových výskumných pracovníkov a ich priekopníckych myšlienok, a najmä poskytnúť dlhodobú perspektívu mladším výskumným pracovníkom.

Predpokladá sa, že v roku 2013 dôjde k ďalším dvom udalostiam:

· Od roku 2010 sa poskytujú granty pre začínajúcich výskumných pracovníkov s cieľom umožniť žiadateľom, aby sa mohli porovnávať s výskumnými pracovníkmi na podobnej úrovni. Vo všeobecnosti možno skonštatovať, že „začiatočníci“ (ktorí získali titul PhD. pred 2 až 7 rokmi) sú stále v procese vytvárania svojej vlastnej výskumnej skupiny, zatiaľ čo „konsolidátori“ (ktorí získali titul PhD. pred 7 až 12 rokmi) už veľmi často pracujú s vlastnou skupinou, no potrebujú sa skonsolidovať. Na základe tohto postupu a v nadväznosti na rýchlo rastúci počet žiadostí o granty pre začínajúcich výskumných pracovníkov vedecká rada vyhlási v rámci pracovného programu 2013 dve samostatné výzvy[10].

· V súlade s odporúčaniami pracovnej skupiny ERC zahrnutými do jej návrhov týkajúcich sa programu Horizont 2020 Komisia zriadila nezávislú výberovú komisiu na vysokej úrovni, ktorej cieľom je vybrať budúceho predsedu ERC[11]. Podľa programu Horizont 2020 bude predseda ERC vykonávať aj úlohy generálneho tajomníka ERC, bude sídliť v Bruseli a väčšinu svojho času bude venovať činnostiam ERC. Očakáva sa, že výberová komisia na čele s lordom Sainsburym z Turville včas podá správu Komisii, aby mohla po nadobudnutí účinnosti programu Horizont 2020 vymenovať budúceho predsedu ERC.

[1] Ú. v. EÚ L 57, 24.2.2007, s. 14.

[2] 2008/37/ES: Rozhodnutie Komisie zo 14. decembra 2007, ktorým sa zriaďuje Výkonná agentúra Európskej rady pre výskum na riadenie špecifického programu Spoločenstva Idey v oblasti hraničného výskumu podľa nariadenia Rady (ES) č. 58/2003 (Ú. v. EÚ L 9, 12.1.2008, s. 15).

[3] http://erc.europa.eu/sites/default/files/document/file/erc_annual_report_2012.pdf

[4] C(2011)4961 z 19.7.2011, neuverejnené

[5] KOM(2011) 809 v konečnom znení z 30.11.2011.

[6] http://erc.europa.eu/sites/default/files/document/file/ERC_Identification_Committee_Final_Report_2012.pdf

[7] C(2012) 9244 z 13.12.2012, Ú. v. EÚ C 396 z 21.12.2012, s. 30.

[8] http://erc.europa.eu/about-erc/organisation

[9] http://erc.europa.eu/sites/default/files/press_release/files/ERC_Scmisconduct_Strategy.pdf

[10] http://erc.europa.eu/documents/erc-work-programme-2013

[11] http://europa.eu/rapid/press-release_IP-12-1393_sk.htm